《踏莎行 咏怀》
清代·吴琪

不愿为莺，何须似燕。也休派作鸳鸯伴。空山松雪半生宜，蒲团梦影随云便。

鹤舞闲庭，香飞画卷。楞严读罢桐阴转。莲冠未解道人妆，羽衣新样梨花片。

作者简介：江苏长洲人，字蕊仙，号佛眉。管勋妻。工诗画，尤长于词。夫卒于官，遂出家为尼，名上鉴，号辉宗。曾与周琼合著《比玉新声集》，另有《锁香庵词》。